b'\n_START_ARTICLE_\nRegne de Calcis\n_START_PARAGRAPH_\nCalcis fou el nom d\'una regi\xc3\xb3 al sud del modern L\xc3\xadban i a l\'oest de Damasc, amb capital a Calcis._NEWLINE_Al final del segle II aC s\'havien est\xc3\xa8s fins al sud de Galilea. El 104 aC Judes Arist\xc3\xb2bul o el seu germ\xc3\xa0 Ant\xc3\xadgon van dominar Galilea i van lluitar contra els itureus i gran part del seu territori fou annexat a Judea (els itureus foren for\xc3\xa7ats a circumcidar-se i a viure d\'acord amb les lleis jueves com anteriorment havia fet Joan Hirc\xc3\xa0 -pare de Judes Arist\xc3\xb2bul- amb els idumeus). Vers el 85 aC la regi\xc3\xb3 de Calcis i les muntanyes d\'Iturea estava en mans de Ptolemeu, fill de Menneu, amb capital a Calcis, des de on terroritzava a Damasc. Ptolemeu es va sotmetre al rom\xc3\xa0 Pompeu el Gran el 64 aC i es va garantir el domini per 1000 talents i la cessi\xc3\xb3 d\'alguns territoris. Ptolemeu es va casar amb una de les filles d\'Arist\xc3\xb2bul II i m\xc3\xa9s tard va donar refugi al seu germ\xc3\xa0 Ant\xc3\xadgon._NEWLINE_A la mort de Ptolemeu el va succeir el seu fill Lis\xc3\xa0nies I al que Di\xc3\xb3 Cassi anomena com a "rei dels itureus", per\xc3\xb2 fou executat per ordre de Marc Antoni vers el 36 aC, a petici\xc3\xb3 de Cle\xc3\xb2patra. Antoni  va cedir el seu domini (i altres) a Egipte per\xc3\xb2 Cle\xc3\xb2patra va morir a Actium el 30 aC. El governador egipci de Iturea i comarques adjacents (Abilene i Tracon\xc3\xadtida) era un tal Zen\xc3\xb2dor que vers el 28 aC probablement va comprar els territoris als romans per\xc3\xb2 a la seva mort vers el 20 aC August va concedir la regi\xc3\xb3 a Herodes el gran, el qual va morir el 4 aC. El seu fill Herodes Filip el va succeir com a tetrarca de Bashan (que inclo\xc3\xafa Batanea, Iturea, Tracon\xc3\xadtida i Auran\xc3\xadtida) mentre que Lis\xc3\xa0nies II (possible fill de Lis\xc3\xa0nies I) apareix vers el 15 dC governant l\'Abilene i alguna zona de Gaulanitida o d\'Iturea. _NEWLINE_El 38 Iturea i una part de la Tracon\xc3\xadtida (o potser la Gaulan\xc3\xadtida) amb seu a Arca foren donades per Cal\xc2\xb7l\xc3\xadgula a Sohem o Soem (Soemus), anomenat altre cop per Di\xc3\xb3 Cassi (i tamb\xc3\xa9 per T\xc3\xa0cit) rei dels itureus. Soemus va morir el 49 i el seu regne es va incorporar a la prov\xc3\xadncia de S\xc3\xadria. Altres territoris foren concedits el mateix any per Cal\xc2\xb7l\xc3\xadgula a Herodes Agripa I, i Claudi li va afegir Abilene l\'any 41 (on havia governat anteriorment el ja esmentat Lis\xc3\xa0nies II); en aquest mateix any 41 Claudi va cedir Calcis, amb t\xc3\xadtol reial, a Herodes de Calcis que a m\xc3\xa9s seria l\'emcarregat del Temple i els seus fons i els atributs de Gran Sacerdot. _NEWLINE_L\'any 50 Calcis va passar a Herodes Agripa II fins a l\'any 53 quan el jove Herodes Agripa de Calcis en fou privat per Claudi que a canvi li va concedir la tetrarquia de Bashan i la d\'Abilene (antics dominis de Herodes Filip i Lis\xc3\xa0nies II respectivament) junt amb la Batanea i la Tracon\xc3\xadtida. Calcis fou cedit a Arist\xc3\xb2bul. A la mort d\'Arist\xc3\xb2bul de Calcis el 92 el regne fou unit a la prov\xc3\xadncia de S\xc3\xadria. A la mort d\'Herodes Agripa II l\'any 93 els seus dominis foren units a la prov\xc3\xadncia de S\xc3\xadria.'